सहकारिता मंत्रालय
केंद्रीय गृह एवं सहकारिता मंत्री श्री अमित शाह ने आज बेंगलुरू में सहकार समृद्धि सौध का शिलान्यास किया और कर्नाटक सरकार के सहकारिता विभाग के लगभग 1400 करोड़ रुपये के विभिन्न विकास कार्यों का उद्घाटन किया
प्रधानमंत्री श्री नरेन्द्र मोदी का यह लक्ष्य है कि पूरा देश समृद्ध और हर राज्य प्रगतिशील बने
प्रधानमंत्री श्री नरेन्द्र मोदी के नेतृत्व में बीजों, ऑर्गेनिक उत्पादों और निर्यात के लिए बहु-राज्य सहकारी समितियां गठित की गई हैं
प्रधानमंत्री श्री नरेन्द्र मोदी ने सहकारिता के क्षेत्र में कई पहल की हैं, जिन्हें कर्नाटक की सरकार आगे बढ़ा रही है
प्रधानमंत्री श्री नरेन्द्र मोदी के नेतृत्व में सरकार ने पीएफआई पर प्रतिबंध लगाकर पूरे भारत को सुरक्षित किया है
केंद्रीय गृह एवं सहकारिता मंत्री श्री अमित शाह ने आज बेंगलुरू, कर्नाटक में 'सहकार समृद्धि सौध' का शिलान्यास किया और कर्नाटक सरकार के सहकारिता विभाग के लगभग 1400 करोड़ रुपये के विभिन्न विकास कार्यों का उद्घाटन किया। कर्नाटक के मुख्यमंत्री श्री बसवराज एस. बोम्मई, पूर्व मुख्यमंत्री श्री बी.एस. येदियुरप्पा और कर्नाटक के सहकारिता मंत्री श्री एस.टी. सोमशेखर सहित कई गणमान्य व्यक्ति भी इस अवसर पर उपस्थित थे।
श्री अमित शाह ने अपने संबोधन में कहा कि सहकार समृद्धि सौध, कृषि व्यापार के लिए 67 एकड़ का बाजार यार्ड, बिनीपेट एपीएमसी में 11 करोड़ रुपये की लागत से फूल उत्पादकों के लिए बाजार, यशवंतपुरा एपीएमसी में 8 करोड़ रुपये की लागत से मल्टी-लेवल कार पार्किंग का निर्माण किया जा रहा है। उन्होंने कहा कि कर्नाटक दुग्ध संघ के तहत आज कई भवनों का भी उद्घाटन किया गया है। 430 करोड़ रुपये की लागत से 100 मेगावाट का ग्रुप कैप्टिव सोलर पावर प्लांट, चिकबलापुर और पेरिपटना में क्रमश: 140 करोड़ रुपये और 50 करोड़ रुपये की लागत से पशु चारे का संयंत्र, 95 करोड़ रुपये की लागत से पैकेजिंग संयंत्र और बेलगाम में छात्रों के लिए छात्रावास का निर्माण किया जा रहा है। इसके साथ ही 238 करोड़ रुपये की लागत से एक नया ऑक्सीजन प्लांट, बेंगलुरू विकास प्राधिकरण की भूमिगत जल निकासी सुविधा, 31 करोड़ रुपये की लागत से बेंगलुरू के बनाशंकरी ब्लॉक में सड़कों का निर्माण और यशवंतपुरा में 128 करोड़ रुपये की लागत से कई अन्य विकास कार्यों को किया जा रहा है। श्री शाह ने कहा कि जल जीवन मिशन के अंतर्गत 182 करोड़ रुपये की लागत से कुंभलगोडु, रामोहल्ली, जलाहल्ली, चिकनहल्ली, चुनचनाकुप्पे और कागलाहल्ली जैसी पंचायतों में पेयजल की व्यवस्था की जा रही है।
केंद्रीय गृह एवं सहकारिता मंत्री ने कहा कि यह प्रधानमंत्री श्री नरेन्द्र मोदी का लक्ष्य है कि पूरा देश समृद्ध और हर राज्य प्रगतिशील बने। 'सहकार से समृद्धि' के मंत्र को साकार करने के लिए स्वतंत्रता के 75 साल बाद पहली बार प्रधानमंत्री श्री नरेन्द्र मोदी ने सहकारिता मंत्रालय का गठन किया, जिसके जरिए देश भर के किसानों, पशुपालकों और महिलाओं के कल्याण का मार्ग प्रशस्त हुआ है। उन्होंने कहा कि सहकारिता मंत्रालय के तहत सभी प्राथमिक कृषि ऋण समितियों  को कंप्यूटर से जोड़ कर बहुउद्देशीय बनाया गया है। पीएसीएस को सार्वजनिक सेवा केंद्र  बनाया जा रहा है और अब पीएसीएस गैस वितरण एजेंसी, जल वितरण और पेट्रोल पंप संचालन जैसी सेवाएं देने में सक्षम होंगी। श्री शाह ने कहा कि प्रधानमंत्री श्री नरेन्द्र मोदी के नेतृत्व में सभी सहकारी संस्थाओं के लिए जीईएम पोर्टल भी खोला गया है। इसके साथ ही सहकारी समितियों को टैक्स में भारी लाभ भी प्रदान किया गया है।
श्री अमित शाह ने कहा कि प्रधानमंत्री श्री नरेन्द्र मोदी के नेतृत्व में बीज, ऑर्गेनिक उत्पादों और निर्यात के लिए बहु-राज्य सहकारी समितियों का गठन किया गया है। इसके साथ ही प्रधानमंत्री श्री नरेन्द्र मोदी ने सहकारिता के क्षेत्र में कई पहल की हैं और कर्नाटक सरकार इसे आगे बढ़ा रही है। श्री शाह ने कहा कि प्रधानमंत्री श्री नरेन्द्र मोदी के नेतृत्व में सरकार ने पीएफआई पर प्रतिबंध लगाकर पूरे भारत को सुरक्षित किया है। उन्होंने कहा कि अयोध्या में राम मंदिर का निर्माण कार्य पिछले 77 वर्षों से अटका हुआ था, प्रधानमंत्री श्री नरेन्द्र मोदी ने राम मंदिर का शिलान्यास किया और बहुत जल्द ही अयोध्या में भव्य मंदिर बनकर तैयार होगा। उन्होंने कहा कि प्रधानमंत्री श्री नरेन्द्र मोदी ने कश्मीर से धारा 370 को समाप्त कर पूरे देश में आतंकवाद पर कड़ी कार्यवाही की है।